钦定古今图书集成/明伦汇编/氏族典/第038卷 > 《廖用贤尚友录》 > 江悦之
## 钦定古今图书集成/明伦汇编/氏族典/第038卷 > 《廖用贤尚友录》 > 江悦之

按《魏书江悦之传》，“悦之字彦和，济阳考城人也。祖兴
之，父范之，并为刘裕所诛。悦之少孤，仕刘骏，历诸王
参军。好兵书，有将略，善待士，有部曲数百人。萧道成
初，以悦之为荆州征西府中兵参军，领台军主，迁屯
骑校尉，转后军将军，部曲稍众。萧赜遣戍汉中，就迁
辅国将军。萧衍初，刘季连叛，悦之讨灭之，以功进号”
冠军将军。武兴氐破白马，悦之大破氐众，还复白马。
衍秦、梁二州刺史庄丘黑死，夏侯道迁与悦之等谋
以梁州内附。衍华阳太守尹天宝围南郑，悦之身当
矢刃，昼夜督战，天宝败走。正始二年夏，至洛阳，寻卒，
年六十一。赠辅国将军、梁州刺史，追封安平县开国
子，谥曰庄。